medieval-data/medieval-letters huggingface dataset:
EPISTOLA CXL. J. CARDINALIS SANCTAE MARIAE NOVAE AD SUGERIUM.  Commendat ei causam magistri Petri, ipsius judicio ab Eugenio papa commissam.
Author: Sugerius S. Dionysii
Date:  [JOANNES]

SUGERIO Dei gratia venerabili abbati Sancti Dionysii, J. eadem gratia Sanctae Mariae Novae diaconus cardinalis, salutem et dilectionem.

Pro latore praesentium magistro Petro dilectionem vestram plurimum rogamus, quatenus in causa sua, quae vestrae prudentiae a domino papa committitur, pium vos sentiat et mansuetum, et tantis laboribus suis misericordiae compassione propinquum. Ipse quidem asserit se ab imposita culpa immunem, quamvis si culpabilis inveniretur, leviganda esset utique propter consuetudinem et impunitatem scholasticorum excessuum. Verum quia causa ista ad Romanam audientiam delata est, et ad vestram remissa, servetur gravitas, adhibeatur et pietas, cohibeatur stultitia, honoretur scientia, doctrina formetur, et charitas reparetur. Compensatis quoque utrinque laboribus ita terminus imponatur, ut curiositas et inquietus animus apud vos nullatenus locum inveniat. Pro se iste rationem pio judici reddat, et quicunque convicti fuerint prohibitam violentiam commisisse, onere suo singuli onerentur.
EPISTOLA CXLI. HUGONIS CARDINALIS TITULI IN LUCINA AD SUGERIUM.  Pro eodem magistro Petro.
Author: Sugerius S. Dionysii

Charissimo fratri et amico SUGERIO venerabili Sancti Dionysii abbati, HUGO sanctae Romanae Ecclesiae tituli in Lucina presbyter cardinalis, salutem et dilectionem.

Praesentium lator ad pedes domini papae veniendo plurimum laboravit, quem pro excessibus excommunicationis vinculo innodatum, nos ejusdem domini nostri mandato absolvimus. Causam autem ipsius, sicut in litteris domini papae continetur, discretioni vestrae fore commissam cognovimus; et quia ipsum virum siquidem litteratum et maximam pro studio disciplinae sollicitudinem gerentem cognovimus, in causis ejus pro eo libenter intercedimus. Unde charitatis vestrae prudentiam exoramus ut eumdem pro se tantummodo respondentem, in quantum justitia patitur, foveatis et benigne tractetis.
EPISTOLA CXLII. HUGONIS ROMANI AD SUGERIUM.  Pro eodem magistro Petro.
Author: Sugerius S. Dionysii

SUGERIO, Dei gratia abbati Sancti Dionysii venerabili domino et amico suo, frater HUGO, salutem.

Quoniam ad pietatis officium plurimum spectat, evitare non possumus quin pro familiaribus nostris apud amicos nostros intercedamus. Latorem itaque praesentium magistrum Petrum, cujus causa discretioni vestrae a domino papa remittitur, pro amore Dei et nostro in quantum justitia patietur sustentetis. Studium, quod semper liberalibus artibus applicuit, et honestas morum, in quantum novimus, apud benignitatis vestrae prudentiam non minimam gratiam debent promereri. Laborem etiam quam maximum hac de causa jam pertulit, et injuste, ut ipse et nonnulli alii asserunt. In Romana quoque curia diu sustinuit, et ad hoc elaboravit ut duo ex sociis suis eadem de causa accusati, in praesentia vestra suam ostenderent innocentiam. Quod quia impetrare non potuit, pro se solo habet respondere.
EPISTOLA CXLIII. ROGERII REGIS SICILIAE AD SUGERIUM.  Rogat ut vicem rependens de statu suo ipsum per commeantes saepius certiorem faciat.
Author: Sugerius S. Dionysii

ROGERIUS, Dei gratia rex Siciliae, ducatus Apuliae et principatus Capuae, SUGERIO venerabili abbati Sancti Dionysii, charissimo amico suo, salutem et dilectionem.

Amicorum est, ut alter alterius congratuletur serenitati. Unde dilectioni vestrae significare dignum duximus nos gratia Dei sanos et incolumes esse. Rogamus equidem ut vicem nobis amicis debitam rependentes, de vestrae dilectionis statu saepius nobis per commeantes significare non pigritemini, ut sicut vos nostrae, ita et nos vestrae congaudeamus saluti.
EPISTOLA CXLIV. EUGENII PAPAE AD DOMNUM SUGERIUM.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Immensum pietatis opus, quod charissimo filio nostro Ludovico illustri Francorum regi divina misericordia inspiravit, etc. Vide in Eugenio III, ad an. 1153.
EPISTOLA CXLV. NICOLAI ABBATIS CORBEIAE AD SUGERIUM.  Rogat se apud regem excusari quod Aurelianos neminem ad condictam diem miserit de negotio suo cum burgensibus Corbeiae responsurum.
Author: Sugerius S. Dionysii

Domino et patri suo SUGERIO Dei gratia venerabili abbati Beati Dionysii, NICOLAUS Corbeiensis Ecclesiae humilis minister, salutis plurimum et amoris.

Ex omnibus periculis et necessitatibus meis ad tranquillitatem vestram quasi ad tutissimum et expertum salutis meae portum confidenter confugio. Postquam igitur a vobis redii, gravi negotio, quod inter nos et comitem Flandriae agitur, praepeditus, et ad partes illas submonentibus episcopis Tornacensi et Morinensi propter compositionem mutuam Dominica praeterita profectus, ad diem quam Dominus noster rex nobis condixerat, ut scilicet ad eum Aurelianis mitterem, mittere non valui. Unde vestram crebro expertam dilectionem obnixe deprecor quatenus domino regi me excusetis, et ne irascatur agatis, quia absens negotium tantum nisi fidelissimo nuntio credere ausus non fui, et ideo mittere supersedi. Ego quoque absque dubio Dominica proxima post apostolorum festum, aut nuntius meus, praesentiae vestrae propter hoc assistam. Quoniam autem paternitatem vestram offendisse me in hoc, quod ad praedictam diem non misi, plurimum timeo, de remissione irae vestrae certificari per litteras vestras precor. Precor etiam nobis mandari, si verum est quod audivi, dominum regem ab Aurelianis ad nos recto itinere venire debere. Illud etiam quaero quod si dominum regem negotium suum et nostrum contra burgenses nostros efficaciter exsecuturum fore scitis, nobis mandetis, et ego ejus misericordiam exspectabo. Quod si eum flecti et mollius agere senseritis, nobis idem innuite, quia nisi ejus mihi adsit auxilium, pacem nostram qualemcunque ab offerentibus accipiam. Valete, et honori Ecclesiae subvenite.
EPISTOLA CXLVI. AD ROGERIUM REGEM SICILIAE.  Gratias ei agit quod suam ei prosperitatem significare, et de incolumitate ipsius quaerere haud dedignatus sit.
Author: Sugerius S. Dionysii

Glorioso Dei gratia regi Siciliae, ducatus Apuliae, et principatus Capuae, ROGERIO, SUGERIUS Beati Dionysii abbas, in eo regnare qui dat salutem regibus.

Regiae majestatis excellentiae, si non quales debemus, quales tamen valemus gratiarum actiones referimus, eo quod tanti, tam sapientis, tam famosi domini celsitudo nostrae parvitatis memorari, ac de nostra prosperitate quaerere non sit dedignata. Hujusmodi enim quaestio me totum totaliter vestrae serenitati emptitium reddidit, nec toto tempore vitae nostrae a memoria nostra decidere poterit, quod tantae nobilitatis ac potentiae dominus de sua nobis prosperitate significaverit, et de nostra certificari requisierit. Sane celsitudini vestrae de incolumitate nostra significantes, multa et de multis excellentiae vestrae scribere dignum duximus; sed ne prolixitas fastidium generaret, nuntio nostro ore ad os vobis referenda intimavimus. Valeat celsitudo vestra.
EPISTOLA CXLVII. EUGENII PAPAE AD SUGERIUM.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Sacerdos ille R. qui ad nos contra Stephanum Senonensem archidiaconum venerat, etc. Vide in Eugenio III ad an. 1153.
EPISTOLA CXLVIII. LUDOVICI REGIS AD ABBATEM SUGERIUM.  Committit ei causam electionis episcopi Laudunensis necnon et Atrebatensis.
Author: Sugerius S. Dionysii

LUDOVICUS, Dei gratia rex Francorum et dux Aquitanorum, charissimo amico et fideli nostro SUGERIO venerabili abbati Sancti Dionysii, salutem et dilectionis plurimum.

Venerunt ad nos clerici Laudunenses, Ecclesiae suae desolationem conquerentes, ostendentes etiam quanta perferret Ecclesia incommoda, si diu cura patroni careret. Liberam igitur a vobis electionem petierunt, et quia Ecclesia moram ferre non poterat, coacti sumus justis ipsorum petitionibus statim acquiescere; et ne omnino absque consilio vestro res fieret, eosdem dilectioni vestrae reverientes misimus. Rogando igitur vobis mandamus, sicut scitis vos debere, sicut Ecclesiae scitis expedire, consulatis eis et ad Ecclesiae utilitatem, et ad regni honorem prudentia vestra laboret. Scitis profecto ex praesidentium imbecillitate et defectu, et honorem Ecclesiarum deperire, regni etiam decus ex personarum ignavia diminui. Spectat siquidem ad honorem regni ut Ecclesiae illi cito subveniatur, quoniam et in partibus illis guerra est, et omnes fere inde barones interierunt. Sicut vobis videbitur loquimini Ecclesiae clericis quos ad vos mittimus, sicut vobis videbitur eis consulatis. Voluntas enim vestra nostra est, et nos consilium nostrum reposuimus in vobis. Venient in proximo ad vos Atrebatenses clerici, vice nostra eis consulite; et si vobis visum fuerit, et labori vobis non fuerit, in praesentiam nostram eos adducite.
EPISTOLA CXLIX ABBATIS VIZELIACENSIS AD SUGERIUM.  Scribit in gratiam viduae Roberti medici, amici quondam ejus, et filii ipsius defuncti.
Author: Sugerius S. Dionysii
Date:  [PONTIUS]

Venerando abbati Sancti Dionysii domino SUGERIO, frater P. Vizeliacensis qualiscunque minister salutem, venerationis et dilectionis obsequium.

Quod vobis scribimus, tanquam otiosum ac superfluum reputamus, utpote quem de omnibus docet unctio sancti Spiritus. Robertus vester specialis obiit, et filius ejus Matthaeus; sola vidua mater remansit, et unicus filius. Quid ergo? Sed sicut novit et consuevit vestrae pietatis abundantia, sentiant si placet super hujuscemodi pia vos gestare viscera, et superexaltet judicium misericordia. Nostis enim quia qui miseretur, misericordiam consequetur.
EPISTOLA CL. SUGERII AD REGEM LUDOVICUM  Supplicat ne contra comitem Andegavensem, quem ducem Normanniae fecerat, in bellum prorumpat absque consilio optimatum quos convocaverat.
Author: Sugerius S. Dionysii

Charissimo domino, Dei gratia regi Francorum et duci Aquitanorum, LUDOVICO, SUGERIUS Beati Dionysii abbas, devotas in Christo orationes et fidele servitium.

Regiae majestatis celsitudini, de qua semper confidere consuevimus, obnixe supplicamus ne contra comitem Andegavensem, quem ducem Normanniae fecistis, absque consilio archiepiscoporum et episcoporum, sive optimatum vestrorum, in guerram immature prorumpatis. Si quid enim minus consulte aggressi fueritis, nec cum honore dimitti, nec sine maximo labore perfici poterit. Sed quandoquidem homines vestros propter hoc convocastis, rogantes consulimus ut, audito eorum consilio, aliquanto tempore differendo sustineatis, donec fidelium vestrorum, episcoporum scilicet et procerum, super hoc consilium audiatis, qui ex jure fidelitatis quam regno et coronae debent, quod vobis suggesserint perficere totis viribus adjuvabunt.
EPISTOLA CLI. EUGENII PAPAE AD SUGERIUM.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Notitiae tuae non exstat incognitum, monasterium Beati Medardi Suessionensis juris beati Petri existere, etc. Vide in Eugenio III ad an. 1153.
EPISTOLA CLII. BALDUINI NOVIOMENSIS EPISCOPI ad SUGERIUM.  De colloquio habendo cum Remensi archiepiscopo super instans negotium quod illi erat cum Radulfo comite Viromandensi.
Author: Sugerius S. Dionysii

Domino suo charissimo SUGERIO venerabili Sancti Dionysii abbati, frater BALDUINUS Noviomensis Ecclesiae minister indignus, obsequium et amorem.

Benedictus Deus, qui prosperum fecit desiderium nostrum, deducens et reducens nos cum incolumitate et gaudio, qui dedit postulationi nostrae congruentem effectum. Venissem et ipse ad vos libentius quam misissem; sed necessarium duximus ad dominum Remensem declinare prius, et post hoc videre vos quem multum desideramus. Opus autem esset ut ante diem colloquii vos et dominus Remensis conveniretis, ut conferremus de instanti negotio. Hoc autem procurate ut fiat. Valete.
EPISTOLA CLIII. SUGERII AD G. COMITEM ANDEGAVENSEM.  Declarat valde sibi displicere contentionem inter Gaufridum et regem Francorum; rogat vero ne occasione belli ecclesiarum possessiones laedantur.
Author: Sugerius S. Dionysii
Date:  [GAUFRIDO]

Egregio comiti Andegavorum et duci Normannorum G. atque nobili imperatrici MATILDI, SUGERIUS Beati Dionysii abbas, salutem et dilectionem.

Noverit nobilitatis vestrae celsitudo, contentionem illam quae inter vos et dominum nostrum regem Francorum emersit, valde nobis displicere, tum pro amore Dei, qui pacis auctor est et amator; tum pro oppressione pauperum, quam dolemus; tum pro pace vestra et honore, quem valde diligimus. Neque enim oblivioni tradere poterimus honorem et amorem quem gloriosus rex Henricus toto tempore vitae suae nobis exhibuit. Qui cum sapienter et potenter in administratione regni Anglorum et ducatus Normannorum floreret, quocunque guerrarum et bellorum tempore, bona Sancti Dionysii honeste et fideliter conservari faciebat, familiarem me habebat; venienti etiam tam potens, tam discretus occurrebat, et quod multis suorum celaret, de reformatione pacis saepius mihi aperiebat. Unde crebro Deo auxiliante contigit, nostro labore de multis guerris et implicitis multorum aemulorum machinamentis eum ad bonam pacis compositionem pervenire. Quod si nobis credi dignaretur, non recordamur pacem aliquam viginti annis cum domino rege Francorum eum fecisse, cui fideliter et praecipue inter omnes operam jugem et fidelem non adhibuerimus, sicut ille qui ab utroque domino credebatur. Quod et adhuc opportune, importune etiam, sicut decet abbatem et sacerdotem, quandocunque poterimus libenter prosequemur. Unde etiam memores antiquorum gloriosi regis Henrici beneficiorum, nobilitati vestrae consulimus, ut et per amicos et per familiares amorem domini regis et pacem, dum adhuc revocabilis est, dum necdum cum hostibus vestris foedus iniit, strenue et diligenter quaerere elaboretis. Si enim regnum Angliae et gazarum antiquarum copia paci et prosperitati vestrae succederent, guerrarum longarum expensis infructuosam consumptionem raptorum, satellitum solidariorum profusionem infructuose attingeret. Pacem coeli et terrae vobis Omnipotens largiri dignetur. Pro terra Beati Dionysii de Bernevalle et de Boscagio, quam gloriosus rex Henricus etiam guerrarum tempore solito diligentius illaesam omnino conservari faciebat, ut idipsum faciatis obnixe rogamus. Nec enim occasione guerrarum Francorum sive Normannorum possessiones ecclesiarum vel abbatiarum, ubicunque sitae sint, sive in Normannia, sive in Francia, laedi vel minui solent.
EPISTOLA CLIV. SUGERII AD T. AMBIANENSEM EPISCOPUM.  Increpat quod Robertum de Bova, hominem pessimum, ad sacrorum communionem susceperit.
Author: Sugerius S. Dionysii
Date:  [THEODERICO]

Venerabili Dei gratia Ambianensi episcopo T. , SUGERIUS Beati Dionysii abbas, salutem et dilectionem.

Vera amicitia gravius, si oporteat, convenire consuevit amicos. Unde dilectioni vestrae graviter improperamus, Robertum de Bova hominem diabolicum, famosum apostatam, quod eum in Ecclesia vestra, cui Deo auctore praeestis, aut suscepistis, aut suscipi permisistis. Timendum valde est discretionis vestrae, ne hujusmodi Deo et hominibus odiosa susceptio, si tamen est, et praesentem vobis ruinam et gehennam generet aeternam. Confortate igitur manus dissolutas, et genua debilia roborate, vires resumite, gladium in illum diabolicum potenter exerite: ut quod minori cautela contigit, ad honorem Dei et vestrum citius corrigatur. Decet enim episcopalem sublimitatem, quod minus bene factum est, sicut coactum dedeceret, spontanea voluntate corrigere. Valete.
EPISTOLA CLV. GAUFREDI BURDEGALENSIS ARCHIEPISCOPI AD SUGERIUM.  Significat se invaletudine apud Fontem Ebraldi detentum indicto conventui interesse non posse.
Author: Sugerius S. Dionysii

Reverentissimo domino et merito diligendo SUGERIO Dei gratia venerabili abbati Sancti Dionysii, frater GAUFREDUS Burdegalensis Ecclesiae dictus episcopus, salutem et promptum cum devotione famulatum.

Desiderio desideraveram faciem vestram videre, domine. Unde vocatus a vobis ad conventum Carnotensem, nisi impedimenta quae scripsimus vobis de necessitate terrae nostrae et de aliis intervenissent, venire disposueramus Sed et ad hunc sanctum conventum simul cum fratribus nostris coepiscopis veniendi itinere jam suscepto, et ex magna parte peracto, Domino disponente pro insperata infirmitate apud Fontem-Ebraldi oportuit nos remanere. Non est itaque nobis datum desuper, ut quod affectabamus ad praesens adimplere valeamus, ut videlicet sancto interesse collegio, vestroque frui desiderato colloquio possimus. Quod igitur potest charitas, exsequitur. Amplector dominum et amicum in visceribus Jesu Christi, et ea qua possum devotione totum me fateor esse illius, et pro parvitate mea vestrae per omnia vellem occurrere voluntati. Per latorem itaque praesentium fratrem N., domine, qui caetera poterit vobis expedire, de his quae circa vos aguntur, et quae vobis placuerit, nobis si placet significare dignemini.
EPISTOLA CLVI. EUGENII PAPAE AD SUGERIUM.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Ex eo quod pro defectu Orientalis Ecclesiae attentam sollicitudinem geris, etc. Vide in Eugenio III papa, ad an. 1153.
EPISTOLA CLVII. SUGERII AD B. EPISCOPUM NOVIOMENSEM.  Rogat ut abbatem Compendiensem benedicat die festo S. Cornelii, si id sine grandi scandalo fieri possit.
Author: Sugerius S. Dionysii
Date:  [BALDUINO]

Venerabili Dei gratia Noviomensi episcopo B. , SUGERIUS Beati Dionysii abbas, sincerae charitatis cum affectu effectum.

Super eo negotio quod vestrae celsitudini et nostrae parvitati apostolica commisit auctoritas, de statuenda religione in Ecclesia Compendiensi, omnipotenti Deo immensas gratiarum actiones referamus, quod tanto, tam glorioso operi tam bonum principium largiri dignatus est, de misericordia ejus confidentes, quia qui coepit opus bonum, ipse perficiet in manu forti et brachio extento. Habemus enim ad tuitionem negotii nostri evangelici responsi auctoritatem: Si quis vobis aliquid dixerit, dicite quia Dominus iis opus habet, et confestim dimittet eos. Audientes igitur et scientes, injuncto nobis negotio viriliter insistamus, et castra diaboli, quae, peccatis hominum exigentibus, in praefato loco constructa erant, funditus evertamus, castraque Dei omnipotentis ibidem erigamus, et erecta cum omni diligentia foveamus et manuteneamus. Sane de benedictione electi dilectioni vestrae significamus, quatenus si sine magno scandalo fieri potest magis quam in toto anno convenire), in ipsa festivitate ante altare praefati martyris eum benedicatis, ut has primitias laboris vestri offerendo, aeternae remunerationis fructum ab omnipotente Deo recipiatis. Quod si sine magno scandalo fieri non potest, instanti Dominica ut idipsum impleatis rogamus.

Notes: ( Odonis ) (solent enim canonici in festo sancti Cornelii ( die 16
Septemb. )
EPISTOLA CLVIII. B. NOVIOMENSIS EPISCOPI AD SUGERIUM.  Nuntiat benedictum abbatem Compendiensem, suadetque ut ad papam sine dilatione recurratur.
Author: Sugerius S. Dionysii
Date:  [BALDUINUS]

Domino et amico venerabili abbati Sancti Dionysii SUGERIO, B. Noviomensis Ecclesiae minister indignus, amorem et obsequium pro viribus et ultra.

Factum est, ut imperastis, et benedictus Deus, benedictus est abbas. Imposita est illi cura et sollicitudo subjectorum suorum, sed inopem manum anxia sollicitudo constringit. Quomodo enim nudus vestiet nudum, aut famelicus esurientem satiare poterit? Ibi plane consilio opus, ubi nec creditor invenitur, nec quod emptor persolvat habetur. Penes vos est consilium istud, vestrum est providere, ne quos in mediis fluctibus conjecimus, ad portum pervenire non possint. Nostrum omnino consilium est ut sine omni dilatione ad dominum papam fiat transmigratio, ut sicut ab illo inchoatio, sic per illum fiat et confirmatio. Illi enim innitendum est pro firmamento, quoniam quidquid regis urget jussio vel comminatio, longe minus est quam quod apostolica sancit et confirmat auctoritas.
EPISTOLA CLIX. SUGERII AD R. COMITEM VIROMANDENSEM.  De sacrilega Philippi fratris regis irruptione in ecclesiam Compendiensem, unde reliquias vi asportavit.
Author: Sugerius S. Dionysii
Date:  [RADULFO]

Egregio Viromandensi comiti R. charissimo domino et amico suo, SUGERIUS Beati Dionysii abbas, salutem et dilectionem.

Novit discretio vestra quod dominus papa auctoritate apostolica de constituenda religione in ecclesia Compendiensi onus nobis, licet invitis, imposuit. Qui enim de suo timet, alieno gravari onere non immerito dolet. Nunc autem quod a nobis pro injuncta obedientia determinatum fuerat, irreverenter violatum esse constat; et quod dominus rex de eadem re vobiscum et cum domina regina contulit, aut nihil, aut parum profuit. Sequenti enim statim cum exissemus, domnus Philippus, frater regis, cum sacrilega et armata tam laicorum quam clericorum manu veniens, monasterium violenter irrupit, et pixidem, in qua non modica reliquiarum portio continebatur, rapiens asportavit. Nec hac temeritate contentus, sine mora iterum cum suis complicibus reversus, ecclesiae januas super se clausit, et reverendam Salvatoris nostri coronam cum pretiosa et famosa ejusdem Domini nostri sindone rapere conabatur. Sed burgenses, audito tanto scelere, tam pro venerandis reliquiis, quibus locus ille toto terrarum orbe famosus existit, quam etiam pro fidelitate quam abbati et fratribus jam fecerant, cum armis viliriter accelerantes, comperto etiam quod sacrilegi illi, ne fratres campanas pulsare possent, funes praecidissent, et eis post illatas contumelias mortem minarentur, quoniam portas ecclesiae obseratas intrinsecus invenerunt, quomodo potuerunt ecclesiam ingressi sunt. Et nisi regiae majestati super fratre suo deferendum judicassent, eos qui cum eo inventi sunt zelo accensi turpiter punissent. Retentis itaque reliquiis, et conservatis fratribus nostris, repulso eodem Philippo, suos quoque vix se a vindicta cohibentes fugaverunt. Quia igitur eorum audacia, et clericorum contumax inobedientia ad justitiam exercendam nos provocat, unanimitatem vestram, de qua multum confidimus, apostolica auctoritate invitamus; et sicut fidelissimum amicum, quippe quia nobis invicem in opportunitatibus nunquam defuimus, ex parte etiam domini regis rogamus, et denuntiamus, quatenus omnia quae sub tuitione vestra scelerati clerici habere videbantur, vestro praecepto reserventur. Siquidem ipsi culpis suis exigentibus seipsos et officio et Ecclesiae beneficio privaverunt. Certum itaque mutui amoris nostri argumentum erit, si in praesenti opere Dei fidelem vos et fortem coadjutorem habuerimus.

Notes: ( Adelaide )
EPISTOLA CLX. R. VIROMANDENSIS COMITIS AD SUGERIUM.  Annona et rebus monasterii Compendiensis a canonicis asportatis, scribit se sub manu regis vositurum quod residuum est.
Author: Sugerius S. Dionysii

SUGERIO Dei gratia abbati S. Dionysii domino et amico suo, R. Viromandensis comes, salutem et dilectionem.

Quando litterae vestrae venerunt ad me de annona et rebus clericorum Compendiensium ponendis in sasione, canonici maximam partem earum asportari fecerant. Quod vero residuum est, totum sasiri faciam.